<classify> SHIRIKA la Wanawake la Umoja wa Mataifa UN-Women pamoja na Jumuiya ya Serikali za Mitaa Tanzania ALAT limepanga kutokomeza ukatili na unyanyasaji wa kijinsia kwa wanawake na watoto katika maeneo ya wazi na katika mikusanyiko.Shirika hilo limepanga kutokomeza vitendo hivyo vya ukatili kwa wanawake na watoto wenye umri wa miaka 15 hadi 49 katika maeneo ya wazi na mikusanyiko kama sokoni, kwenye baa, shuleni, na katika taasisi mbalimbali za umma ambapo wanawake wamekuwa wakishikwa bila ridhaa yao.Akifungua warsha ya siku moja ya kuhamasisha jamii kuzuia na kupamabana na unyanyasaji huo jijini hapa, Meya wa Jiji la Dodoma, Profesa Davis Mwamfupe alisema wanawake na watoto wanafanyiwa vitendo vya kikatili kama kushikwa miili yao na kuzomewa kwa sababu ya maumbile yao.Alisema kumekuwa na ongezeko kubwa la vitendo hivyo visivyofaa katika jamii vikiwemo vya ulevi kupindukia, utumiaji wa dawa za kulevya hasa bangi, ukabaji na uporaji pamoja na uvaaji wa mavazi yasiyozingatia maadili ambavyo vinachangia kufanyika kwa ukatili dhidi ya wanawake na watoto. Tutambue kuwa wanawake na watoto wenye umri wa kati ya miaka 15 hadi 49 wanakutana na matukio mengi ya ukatili, unyanyasaji, na kufanyiwa vitendo visivyofaa hivyo ambavyo utafiti wa Idadi ya watu wa mwaka 201516 unaonesha kwamba vinafikia asilimia 40.Aidha, Mwamfupe alisema wanawake wengine wanadhalilishwa kutokana na maumbile yao, jambo ambalo ni kikwazo kwa uhuru dhidi yao, na kwamba ni wakati kwa jamii nzima kupaza sauti ya kupambana na hali hii kwani athari zake ni kikwazo kikubwa cha maendeleo ya wanawake na watoto ikiwemo kupata fursa za elimu na kushiriki katika shughuli za kiuchumi.Akizungumza wakati wa warsha hiyo, Ofisa Maendeleo ya Jamii Mkuu kutoka Ofisi ya Rais- Tamisemi, Mwajina Lipinga alisema ipo haja ya kutunga sheria ndogo zitakazoshughulikia matukio kama haya. Tuna haja ya kufikiria tuweke sheria ndogo ambazo zitasaidia kudhibiti kwenye haya maeneo kuzuia vitendo vya ukatili visitokee na kudhibiti pale yanapotokea, alisema Mwajina.Mradi huo wa kupambana na vitendo vya ukatili dhidi ya wanawake na watoto utatekelezwa katika mikoa ya Dodoma na Shinyanga kama maeneo ya kuanzia. Warsha hiyo pamoja na kuwahimiza madiwani kuhamasisha jamii kuachana na vitendo hivyo pia iliwahamasisha maofisa watendaji wa kata, wakuu wa idara za jiji, maofisa maendeleo ya jamii ngazi ya kata, wawakilishi wa wanawake wanaofanya biashara katika masoko, viongozi wa masoko, na wawakilishi wa vikundi vya wanaume wanaofanya biashara katika masoko.  <topic>: KITAIFA 